钦定古今图书集成/理学汇编/学行典/第265卷 > 赵昱
## 钦定古今图书集成/理学汇编/学行典/第265卷 > 赵昱

按《龙城录》：“赵昱，字仲明，与兄冕俱隐青城山，从事道
士李玨。隋末，炀帝知其贤，征召不起，督让益州太守
臧賸，强起昱至京师，炀帝縻以上爵不就，独乞为蜀
太守。帝从之，拜嘉州太守。时犍为潭中有老蛟，为害
日久，截没舟船，蜀江人患之。昱莅政五月，有小吏告
昱会使人往青城山置药渡江，溺死者没舟航七百
艘。”昱大怒，率甲士千人及州属男一万人，夹江岸鼓
噪，声振天地。昱乃持刀没水，顷江水尽赤，石岸半崩吼声如雷。昱左手执蛟首，右手持刀，奋波而出，州人
顶戴，事为神明。隋末大乱，潜以隐去，不知所终。时嘉
陵涨溢，水势汹然，蜀人思昱。顷之，见昱青雾中骑白
马，从数猎者，见于波面，扬鞭而过，州人争呼之，遂吞
怒。眉山太守荐章太宗文皇帝，赐封“神勇大将军”，庙
食灌江口，岁时民疾病祷之，无不应。上皇幸蜀，加封
赤城王，又封显应侯。昱斩蛟时年二十六，玨传仙去，
亦封佑应保慈先生。